S’alvure solu
A Larentu Bellu

Avvicinu a sas puntas d’Ennargentu
b’hat un’alvure solu; unu gigante
ficchidu a donzi nie a donzi entu.

In bassu, in su rizzolu muinante,
s’isparghene sos ilighes nieddos
che soldados in s’umbra cunfortante,

Nende tra issos mutos e faeddos.
Invece custu chercu tristu in altu
est solu solu, accantu a sos casteddos

De Mont’e Iscudu, vigile in su saltu
che bandidu chi peldidu hat s’istrada
e timet de nemigos calchi assaltu.

Chissà in custa costa desolada
cant’annos bi det essere a mirare
sas puntas d’Ennargentu e Mont’Ispada.

E deris mi so postu a riposare
sutta de s’umbra tua. Ite bellesa
ite serenidade s’iscultare

Sa ogh’e sa natura in tant’altesa.
Dae lontanu s’idiat su mare
de Orosei; su Mont’e Durgale

Fit biancu, pariat de carchina,
brillaiat coment’esset de sale
avvicinu a su irde ’e sa marina,

Incrispada de bentu maestrale.
A manu manca idia tottu trina
sa Costera; Bolotona e Silanos

Lughiana che duas contoneras
in cudd’atera parte a sos pianos.
In altu s’idiant sas àes lezzeras

Chi passaiana che areoplanos
dae Gonare a sas iscoglieras
de sos montes acutos de Oliena;

In fundu su graniticu isplendore
s’idiat de Limbara appena appena.
Cun cussa este de lughe e d’amore

Cantu fist bella o patria serena;
che isposa in s’Altare e su Signore
de novella isperanzia piena.